CELEX: 62012TN0241
Language: fi
Date: 2012-06-04 00:00:00
Title: Asia T-241/12: Kanne 4.6.2012 — Versalis v. komissio

28.7.2012   
            
            
               FI
            
            
               Euroopan unionin virallinen lehti
            
            
               C 227/28
            
         Kanne 4.6.2012 — Versalis v. komissio
   (Asia T-241/12)
   2012/C 227/48
   Oikeudenkäyntikieli: italia
   
      Asianosaiset
   
   
      Kantaja: Versalis SpA (San Donato Milanese, Italia) (edustajat: asianajajat F. Moretti, L. Nascimbene ja M. Siragusa)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan toimenpiteen, jolla komissio katsoi, että edellytykset Versalis S.p.A:ta ja Eni S.p.A:ta koskevan seuraamusmenettelyn uudelleen aloittamiseen täyttyvät, ja velvoittamaan komission korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanne koskee Euroopan komission 23.4.2012 päivättyyn kirjeeseen (D/2012/042050, otsikko: COMP/F/38.638 — butadieenikumi ja emulsiopolymeroinnilla tuotettu styreenibutadieenikumi — Korjaus) sisältynyttä päätöstä, jolla Versalis S.p.A:lle ilmoitettiin komission päätöksestä antaa uusi väitetiedoksianto ja tehdä uusi rikkomista koskeva päätös, jossa kantajalle määrätään sakkoja, menettelyn COMP/F/38.638 — butadieenikumi ja emulsiopolymeroinnilla tuotettu styreenibutadieenikumi, yhteydessä. Kirje on seurausta asiassa T-59/07 13.7.2011 annetusta tuomiosta, jolla unionin yleinen tuomioistuin kumosi rikkomista koskevan päätöksen siltä osin kuin se koski sitä, että kantajan ja Enin yhteisvastuullisesti kantajan kanssa katsottiin syyllistyneen rikkomiseen ja sitä, että kyseessä olivat raskauttavat olosuhteet rikkomisen uusimisen vuoksi, ja laski määrätyn sakon määrän uudelleen.
   Kanteensa tueksi kantaja vetoaa yhteen kanneperusteeseen.
   Kantaja väittää ensimmäisessä ja ainoassa kanneperusteessaan, että komissiolla ei ole toimivaltaa aloittaa uutta kantajaa koskevaa seuraamusmenettelyä uuden rikkomista koskevan päätöksen antamiseksi. Kantaja toteaa erityisesti, että komission toimivalta määrätä seuraamuksia Versalis S.p.A:lle niiden tosiseikkojen perusteella, jotka olivat menettelyn COMP/F/38.638 — butadieenikumi ja emulsiopolymeroinnilla tuotettu styreenibutadieenikumi kohteena, on lakannut sen jälkeen, kun komissio teki 29.6.2006 päätöksensä 2006 (C(2006) 5700 lopullinen), jota unionin yleinen tuomioistuin muutti ja jonka se kumosi 13.7.2011 asiassa T-59/07 antamallaan tuomiolla, joka on parhaillaan muutoksenhakuasiana vireillä unionin tuomioistuimessa.